## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. május 27-i üléséről***

 Önkormányzati rendelet: 8-9/2015.(V.28.)

 Határozat: 48-56/2015.(V.27.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2015. május 27-i üléséről |
| *Jelen vannak:**Távol van: -* | Bebes István, Auer Miklós, Bán Miklós, Faragó Gábor, Tompa László, Czvitkovics Gyula, Csák Tamás, Ferencz Gyula, Geosics László, dr. Hadnagy Ádám, Szabó Ferenc, Tóth Gábor képviselő-testületi tagok k  |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia Városfejlesztési és Építéshatósági irodavezetőHorváth István Nemzetiségi Önkormányzat vezetője  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja. Javasolja, hogy a Városi Sportcsarnok elnevezése című előterjesztés kerüljön le a napirendről.

Bebes István polgármester kéri, hogy szavazzanak a módosítandó napirendről.

A Képviselő-testület a javaslatot egyhangúlag 12 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

 Előterjesztő: **Bebes** **István** polgármester

1. Körmendi Rendőrkapitányság beszámolója

Előadó: **Szendrődi Barnabás** kapitányságvezető

1. A Körmendi Idősekért Nonprofit Kft. mérlegbeszámolója

Előterjesztő: **Bebes István** polgármester

1. Beszámoló Körmend Város Önkormányzata 2014.évi gazdálkodásról

Előterjesztő: **Bebes István** polgármester

1. Belső ellenőri jelentés megtárgyalása

Előterjesztő: **Bebes István** polgármester

1. 2015. évi költségvetési rendelet módosítása

Előterjesztő: **Bebes István** polgármester

1. 2014. évi gyermekjóléti beszámoló megtárgyalása

Előterjesztő: **Bebes István** polgármester

1. Intézmények további működéséről döntéshozatal

Előterjesztő: **Bebes István** polgármester és **Csák Tamás** Bizottsági elnök

1. Szennyvízközmű hozzájárulás díj megállapítása

Előterjesztő: **Bebes István** polgármester

1. Döntés „a gyermekétkeztetés feltételeit javító fejlesztések támogatására” című pályázat benyújtásáról

Előterjesztő: **Bebes István** polgármester

1. Az Európai Bizottság által kiírt Erasmus+ programban való partneri részvétel

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes** **István** polgármester

Bebes István polgármester elmondja, hogy 2015. április 30-án megbeszélést tartott a Rendészeti Szakközépiskola igazgatójával egy rendezendő konferencia előkészítéséről. A Herendi Porcelánmanufaktúra Zrt. „Érzékek érintése: Herend” című kiállítását nyitotta meg, majd az Európa Napok rendezvénysorozatot. Egyben szeretné megköszönni a munkát azoknak, akik részt vettek a szervezésben, és azoknak is köszönetet szeretne mondani, akik részt vettek az eseményen. A Juzsnij testvérvárosból érkező delegációt és néptánccsoportot fogadta, akik részt is vettek a programokban. Május 1-én részt vett a Rázsó Imre Szakközépiskola és Szakiskola ballagási ünnepségén. Május 4-én a Nyugat-dunántúli Regionális Hulladékgazdálkodási Önkormányzati Társulás tanácsülésén vett részt. Május 5-én a Vas Megyei Védelmi Bizottság által szervezett területi, helyi és települési szinten honvédelmi igazgatási feladatokat ellátók felkészítő foglalkozásán vett részt. Május 7-én megbeszélést folytatott a Forster Gyula Nemzeti Örökségvédelmi és Vagyongazdálkodási Központ vezetőjével a Batthyány Örökségközpont tanulmányterveit illetően. Május 11-én részt vett a Hét Határ Határon Átnyúló Önkormányzati Szövetség Ellenőrző Bizottságának ülésén és közgyűlésén. Május 12-én rendkívüli testületi ülés volt. A döntések megtörténtek, ennek következtében a Fürdővárosok sorába felvették a várost. Május 13-án, szerdán részt vett a Közlekedésfejlesztési Koordinációs Központ által készített „KÖZOP-hoz illeszkedő projektek határmetszési szakaszainak megvalósíthatósági tanulmány szintű feltárása, azok hatásainak vizsgálata a magyar-osztrák határszakaszon” című tanulmány bemutatóján. A körmendi Járásbíróság történetére épülő „Élő kövek” című emlékkönyv ünnepélyes bemutatóján köszöntötte a megjelenteket. Ugyanezen a napon a Körmend és Kistérsége Önkormányzati Társulás és a Körmend és Mikrotérsége Köznevelési Intézményfenntartó Társulás tanácsülésén vett részt. Május 14-én a Magyar Rendészettudományi Társaság, a Rendőrség Tudományos Tanácsa és a Körmendi Rendészeti Szakközépiskola szervezésében rendezett „A rendészeti oktatás 25 éve” című konferencián vett részt és köszöntötte a megjelenteket. Május 15-én a Vasivíz Zrt. közgyűlése határozatképtelenség miatt elmaradt. Ugyanezen a napon az Ápolók Nemzetközi Napja alkalmából rendezett ünnepséget tartották meg, ahol a körmendi kitüntetetteket köszöntötték. Május 18-án, hétfőn a Nyugat-Magyarországi Ökorégió Egyesület képviselőjével tartott megbeszélést. Május 19-én az Áfész elnökével tárgyalt, akivel megpróbáltak megfelelő útirányokat találni az Ifjú Házasok Otthonával kapcsolatban. Május 20-án részt vett a Vasivíz Zrt. megismételt közgyűlésén, ahol megismerték az éves beszámolót, a könyvvizsgálói jelentést, megválasztották az Igazgatósági és Felügyelő Bizottsági tagokat, valamint tájékoztatást kaptak a 2015. évi üzleti tervről. Május 21-én és 22-én szabadságon volt. Május 26-án az MNV Zrt.-vel folytatott megbeszélést a Kastély Örökségközpont és kerékpárút tárgyában. Május 27-én a Régióhő Kft. taggyűlésén vett részt, ahol elfogadták a mérlegbeszámolót.

Auer Miklós képviselő-testületi tag elmondja, hogy a rendkívüli ülésen a Képviselő-testület megszavazta, hogy a város belépjen a Magyar Fürdővárosok Szövetségi Egyesületébe. Az a kérdése, hogy lesz-e még ezzel kapcsolatban valamilyen feladat, vagy lehetőség együttműködni a jövőre talán beinduló MJUS központtal.

Bebes István polgármester elmondja, hogy az mindenképpen szükséges, hogy együttműködést alakítsanak ki. Bízik abban, hogy ha a pályázati források is segítik, akkor ez egy pozitívan működő dolog lehet, ami megold különböző dolgokat a városban.

Tompa László képviselő-testületi tag elmondja, hogy polgármester úr említette, hogy a FHO épülettel kapcsolatban is folytatott egyeztetéseket. Ennek a lakótömbnek a környéke lassan már közegészségügyi veszélyforrásnak van kitéve a különféle állatoknak a trágyája miatt, ezért érdeklődni szeretne, hogy erről bővebben lehet-e tudni, hogy hogyan tovább. Ami tudható az az, hogy az Áfész is és az Önkormányzat is tulajdonos ebben az ingatlanban.

Bebes István polgármester elmondja, hogy egy nagyon nehéz témáról van szó, amelyben a város, mint tulajdonos felelős tulajdonosi álláspontot képvisel. Elmondja, hogy az Önkormányzat kritikus az Áfész véleményalkotásával kapcsolatban, mert meggyőződése, hogy az Áfészon is múlik az, hogy normális megállapodás szülessen meg. Az Önkormányzatnak van elképzelési az ingatlan sorsát illetően, de az Áfész eddig semmilyen konkrétummal nem tudott élni. Mindegyik tulajdonosnak el kell döntenie, hogy mit szeretne. Egy nyugodt, és közös megegyezésen alapuló építkezést, vagy további huza vonát, ami senkinek nem jó. Rávilágít arra is, hogy a közegészségügyi problémáknak is egy része oldódik csak meg, és áttevődik másik területre, mert a galambok nincsenek tekintettel erre a dologra és áttelepülnek egy másik helyre, ahol szintén gondot okoznak. Elmondja, hogy nincs igazán járható út, minden város szembesül ezzel a problémával.

Bebes István polgármester kéri, hogy fogadja el a képviselőtestület a két ülés közti beszámolóját.

A Képviselő-testület a polgármester két időszak közötti beszámolóját 11 igen szavazattal, 1 tartózkodás mellett elfogadja.

**2./ Körmendi Rendőrkapitányság beszámolója**

Előadó: Szendrődi Barnabás kapitányságvezető

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Köszönti Szendrődi Barnabás kapitányságvezető urat, valamint a Vas Megyei Rendőrfőkapitányság képviseletében Erhardt László ezredes urat.

Szendrődi Barnabás kapitányságvezető úr köszönti a Képviselő-testületet és a megjelenteket, pár gondolattal szeretné kiegészíteni a beszámolót. Elmondja, hogy megpróbáltak egy lényegre törő teljes áttekintést készíteni a testület számára, amiből kitűnnek Körmend városára és a Járásra vonatkozó adatok is. Elmondja, hogy tavalyi évben fő feladatok voltak a különböző választások biztosítása, továbbá a megszokott feladatok, az árvíz és a rendezvények biztonságos lebonyolítása, lezajlott minden rendben és jelentősebb probléma nélkül. Kiemelné, hogy a tavalyi évtől kezdődően a Körmendi Rendőrkapitányságon is működik egy bűnmegelőzési tanácsadó szolgálat, ahol egy függetlenített munkatárs, Nyári-Németh Veronika hadnagy asszony végzi el a feladatokat, aki a szakképző iskolák tekintetében lát el egy kapcsolati feladatot, illetve órákat, tájékoztatásokat ad a tanulóknak, a tantestületeknek illetve felkérésre osztályfőnöki órákat is tart. Együttműködő iskolák között van a körmendi Rázsó Imre Szakközépiskola, a Kölcsey Ferenc Gimnázium illetve Szentgotthárdon is van együttműködés alapján ilyen szakmai tevékenység.

Kiemelné még, hogy továbbra is a vagyon elleni bűncselekmény és az erőszakos garázda bűncselekmény fordul elő több esetben. Ezek száma nőtt, de 80-90 %-os a felderítettségük. Vagyon elleni bűncselekmények tekintetében elmondja, hogy jelentős csökkenést sikerült elérni, ez azt jelenti, hogy sokkal kevesebb a betöréses lopás, lakás-, házbetörés illetve a lopás bűncselekmények. Úgy gondolja, hogy sikerült minimális szintre leszorítani a lakosságot legjobban érintő és zavaró betöréses lopást.

Elmondja, hogy jelentős teher, hogy a Körmendi Rendőrkapitányság a megye legnagyobb területű kapitánysága, 62 közigazgatási helységet, 3 várost és 59 falut fed le. A kapitányság területén több közúti határátkelőhely található, ez kedvező feltételeket teremt az embercsempészek, valamint az illegális migráció számára, ez 124 km hosszú határszakaszt érint. Elmondja, hogy idén már az első három hónapban több felfedés, illegális migráns elfogás történt, mint tavaly egész évben. Fontosnak tartja elmondani, hogy a kapitányság területén nem történt olyan bűncselekmény, amely a lakosság közbiztonságát illetve közérzetét jelentősen zavarná.

Közlekedéssel kapcsolatban elmondaná még, hogy továbbra is egy olyan metszéspontban van a város, hogy az útépítésből kifolyólag sokkal nagyobb forgalom terhelődik rá. Mégis bizonyos szempontból pozitív volt az útépítés, mivel jelentős mértékben fogta a forgalmat, így sokkal jobban tudták szűrni az elkövetőket. Az útépítések befejezésével együtt gyorsul fel a forgalom, így sokkal kevesebb közlekedési baleset történt. Szeretné megköszönni, hogy egy olyan kamerarendszert sikerült kiépíteni, amely jelentős mértékben segíti a közbiztonságot, felderítést és a közlekedésbiztonságot.

Tulajdon elleni bűncselekményekről elmondja, hogy leginkább a kisebb súlyú és az üzletek sérelmére elkövetett szabálysértések dominálnak.

Elmondja, hogy az Önkormányzattal, közterület felügyelettel, polgárőrséggel és a rendezvénybiztosítással is kiváló az együttműködés.

Erhardt László ezredes úr elmondja, hogy az Országos Rendőr-főkapitányság február hónapban jó színvonalúnak értékelte a Vas Megyei Rendőr-főkapitányság 2014. évi munkáját. Elmondja, hogy a Rendőr-főkapitányság a Körmendi Rendőrkapitányság munkáját szintén jó színvonalúnak ítélte. A Körmendi Rendőrkapitányság a megye egyik legnagyobb területén dolgozó és így a legnehezebb helyzetben lévő kapitányság. Elmondja, hogy az útdíjas ellenőrzési tevékenység jelentősen leterheli a kapitányság erőinek kapacitását. Ugyancsak érintette a kapitányságot a tavalyi évben az útépítéssel kapcsolatos tevékenységeknek a koordinálása, ami azzal járt együtt, hogy rendőri forgalomirányítást kellett igénybe venni a különböző útszakaszokon. Mindezek ellenére úgy ítéli meg, hogy megyei és országos szinten is nagyon jó eredményeket ért el a kapitányság. Ezeket az eredményeket az Önkormányzat, illetve a társszervek nélkül nem lehetett volna elérni. Ezt a támogatást köszöni a Képviselő-testületnek és kéri, hogy hasonló feltételeket a 2015. évben is biztosítsák a kapitányság részére. Egy örömteli eseményt is szeretne elmondani, a körmendi Rendőrkapitányságnak a Hunyadi úti épülete kívülről belülről meg fog újulni, egy nemzetközi támogatási programban való részvétel keretében nyílik erre lehetőség, ami magába foglal nyílászáró cserét, hőszigetelést, belső épületrészek festését és burkolását. Végül megköszöni a támogatást és kéri, hogy a részletes beszámolót a Képviselő-testület fogadja el.

Tompa László képviselő-testületi tag elmondja, hogy Körmend egy nagyon régi múltra visszatekintő határváros illetve határőrváros. Elmondja, hogy hallani lehetett olyan híreket, hogy Németországban bevezetik az ideiglenes határőrizetet ismét. Ezzel kapcsolatban szeretné kérdezni, hogy részben azért, mert itt van a leghosszabb schengeni határszakasz, ez magyar részről felmerült-e. Migránsokkal kapcsoltban kérdezi, hogy átutazó vagy olyan migránsokról van szó, akik itt megtelepednek néhány hétre, hónapra. Végül elmondja, hogy a beszámolóban lévő táblázat azt mutatja, hogy a testi sértések nagyon növekedtek. Ezzel kapcsolatban kérdezné, hogy a létszám illetve az együttműködés a polgárőrséggel és egyéb szervekkel kapcsolatban kielégítő-e, vagy esetlegesen lesz-e létszámnövelés.

Szendrődi Barnabás kapitányságvezető úr az ideiglenes határőrizettel kapcsolatos kérdésre válaszolva elmondja, hogy ez egy politikai és kormányzati döntés. Egyértelmű, hogy a migráció nem ide irányul, tehát átmenő migrációról van szó. A célországok, elsősorban Ausztria, Németország, Skandináv államok, Franciaország, Anglia. Arra felhívná a figyelmet, hogy az Opel gyár óriási munkaerő felvevő, ami azt jelenti, hogy jelenleg napi szinten 2000 ember ingázik Szentgotthárdra a különböző üzemekhez, ez maximálisan 2500 fő is lehet, Szentgotthárd lakossága 8800 fő. Ezeket a helyzeteket is kezelni kell. Elmondja, hogy vannak olyan személyek, akik nem megélhetés szempontjából érkeznek erre a területre, őket kiszorították.

A testi sértések vonatkozásában elmondja, hogy inkább az emberek gondolkodása, mentalitása, szociális helyzete az, ami a közterületen lecsapódik, de ezeknek a felderítése 90 %-os eredményességű.

Létszámmal kapcsolatban elmondja, hogy vannak problémák, nagy teher van az állományon, de az a véleménye, hogy tudják kezelni ezeket. Megköszöni még egyszer a segítséget és elmondja, hogy jelen helyzetben is szinten próbálják tartani a közbiztonságot.

Szabó Ferenc képviselő-testületi tag elmondja, hogy a Bűnmegelőzési és Közbiztonsági Bizottság munkáját nagyban elősegíti, hogy rendőrkapitány úr minden ülésen jelen van és első kézből kapják a szükséges információkat.

Bebes István polgármester elmondja, hogy úgy gondolja, hogy a kapitányság dolgozóival, vezetőivel az együttműködés mind szervezeti, mind pedig személyes szinten is jó. Meg szeretné köszönni azt, hogy amikor gondok voltak, akkor teljes mértékben az Önkormányzat mellé álltak és segítették a munkát.

Bebes István polgármester kéri a beszámoló elfogadását.

Körmend Város Önkormányzata Képviselő-testülete a beszámolót 12 igen szavazattal elfogadja, és a következő határozatot hozza:

**48/2015.(V.27.) önkormányzati határozat**

Körmend Város Önkormányzata Képviselő-testülete a Körmendi Rendőrkapitányság által elkészített, a körmendi közbiztonság helyzetéről szóló éves beszámolóját elfogadja, és egyúttal megköszöni azt az együttműködést, amit a Rendőrség tanúsít az Önkormányzat irányában a közbiztonság javítása, a lakosság emberi élet és vagyonvédelme, valamint a bűnmegelőzés és bűnfelderítés tekintetében.

**3./ A Körmendi Idősekért Nonprofit Kft. mérlegbeszámolója**

Előadó: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester köszönti a Képviselő-testületi ülésen Viserálek Sándorné ügyvezetőt és dr. Bárány Győző ügyvezetőt. Ismerteti a napirendhez kapcsolódó írásbeli előterjesztést.

Tompa László képviselő-testületi tag elmondja, hogy a beszámolóban az eredmény kimutatásban üzemi tevékenység soron mínusz 5.270.000 forint szerepel. Kérdése, hogy hogyan lehetne ezt a csökkenő tendenciát megfordítani, illetve mik a tervek a jövőre nézve ezzel kapcsolatban.

Viserálek Sándorné ügyvezető asszony válaszként elmondja, hogy a Körmendi Idősekért Nonprofit Kft-nek egyetlen tevékenysége van, az Unger László Idősek Otthonának működtetése. Nem csak Magyarországon, de a világon sehol a szociális ellátás nem tud rentábilis lenni. Ebből kifolyólag a Körmendi Idősekért Nonprofit Kft. örül, hogy csak ekkora mértékű a mínusz. Nagyon megfontolt és meggondolt gazdálkodás eredménye az, hogy csak ennyi a veszteség. Elmondja, hogy természetesen tudnának megoldási lehetőségeket elképzelni, de ehhez elsősorban az kellene, hogy az állam megfelelő szinten finanszírozza a szociális ellátási formákat, másik megoldás a térítési díjak olyan szintű emelése, amelyre ma sem fizetőképes kereslet, sem lehetőség nincs.

Bebes István polgármester elmondja, hogy ha a Szociális Szolgáltató és Információs Központ működését és költségvetési számait figyelemmel kíséri, akkor azt tapasztalja, hogy ott van 12 ellátási forma, amelyből ki tud emelni kettőt, hármat, amely a finanszírozás tekintetében a helyén van és rentábilisan működik. Vannak viszont olyan területek, amelyekhez a városnak vagy a településeknek kell hozzáadni a költségvetési forrásokat, hogy egyensúlyi működés legyen. Nyilvánvaló, hogy az egy feladatot ellátó intézmény még nehezebb helyzetben van. Úgy tud javulni a helyzet, ha növeli a nagyságot, és így a létszám is növekedne. Elmondja, hogy a Képviselő-testületnek az a feladata, hogy forrást biztosítson arra, hogy az ellátás működhessen.

Tompa László képviselő-testületi tag elfogadja a válaszokat és köszöni azokat. Gratulálni szeretne ahhoz, hogy az értékesítés nettó árbevételét 20.000.000 forinttal sikerült növelni.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a mérlegbeszámoló elfogadását.

Körmend Város Önkormányzata Képviselő-testülete a beszámolót 11 igen szavazattal és 1 tartózkodás mellett elfogadja, és a következő határozatot hozza:

**49/2015.(V.27.) önkormányzati határozat**

Körmend város Önkormányzata (Képviselő-testülete), mint a Körmendi Idősekért Nonprofit Kft. tulajdonosa a Kft. 2014. évi mérlegbeszámolóját elfogadja.

**4./ Beszámoló Körmend Város Önkormányzata 2014. évi gazdálkodásáról**

Előadó: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az új számviteli rendnek megfelelően készült el a pénzügyi beszámoló. Megjelentek azok a hatások, amelyek a feladatellátási finanszírozási modellhez és adóerőképességhez igazodnak. Jelzi, hogy az adóerőképesség növekedést mutat. A gazdálkodás rendben zajlott és megpróbált az Önkormányzat megfelelően gazdálkodni azokkal a bevételekkel, amelyeket a különböző támogatási formákban be tudott szedni. A felhalmozási bevételeket illetően elmondja, hogy sok külső tényező befolyásolta az alakulását, ennek túlnyomó része a nyertes pályázatokból adódott. Több olyan dolgot és felhalmozási tevékenységet próbált meg az Önkormányzat megvalósítani, amelyet az előző években is fontosnak tartottak, ilyen volt a távhőrendszer korszerűsítése, a szennyvízhálózat bővítése, vízminőség javítási program végrehajtása és Batthyányi Örökségközpont kialakítása.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendelet elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendelet elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendelet elfogadását.

Bebes István polgármester kéri a rendelet elfogadását.

Körmend Város Önkormányzata Képviselő-testülete a javaslatot 11 igen szavazattal és 1 tartózkodás mellett elfogadja, és a következő rendeletet alkotja:

**8/2015.(V.28.) önkormányzati rendelet**

Körmend Város Önkormányzata Képviselő testületének rendelete a 2014. évi költségvetés végrehajtásáról.

**5./ Belső ellenőri jelentés megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a belső ellenőri jelentés is utal arra, hogy az Önkormányzat számvitele megnehezült, komoly mértékű feladatot jelent ez a kollégák számára. Erről az Önkormányzat nem tehet, hanem fel kell készülni rá, hogy az új követelményeknek meg tudjon felelni.

Auer Miklós képviselő-testületi tag elmondja, hogy az előterjesztés első oldalán, a második bekezdésben le van írva, hogy a költségvetés igénylések, hozzájárulások, támogatások, elszámolások dokumentációval alátámasztottak voltak, ugyanakkor mégis keletkezett 858.000 forint visszafizetés. Kérdése, hogy ez hogy keletkezett.

Némethné Simon Mária irodavezető elmondja, hogy ez a költségvetési feladatokhoz tartozik. 2013-ban alakultak át a többcélú társulások, mint fenntartók az intézmény esetében, és a társulási kiegészítési különbözet nem illette meg az Önkormányzatot.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**50/2015.(V.27.) önkormányzati határozat**

Körmend város Önkormányzata Képviselő-testülete a 2014. évi belső ellenőri jelentésben foglaltakat tudomásul veszi.

**6./ 2015. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előterjesztésben egyrészről a belső központi költségvetéssel a segélyek kifizetése alapján történt igénylések megjelenítése, másodsorban a bérkompenzáció jelenik meg. Jelzi a szociális területen kapott összegeknek a rendelet módosításban való megjelenését, könyvtári érdekeltségnövelő támogatást, valamint a vis maior pályázat alapján, a helyreállítási feladatokra kapott összeget, ami szintén beépült a módosításba. Ismerteti a Képviselő-testülettel, hogy az Önkormányzat két vis maior támogatásban részesült, egyrészről a komoly esőzések és a csapadékvíz miatt keletkezett károkat illetően kapott az Önkormányzat vis maior támogatást, másrészről az árvízzel kapcsolatos védekezés miatt is kapott támogatást az Önkormányzat utólag.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendelet módosításának elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendelet módosításának elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendelet módosításának elfogadását.

Bebes István polgármester kéri a rendelet módosításának elfogadását.

Körmend Város Önkormányzata Képviselő-testülete a javaslatot 11 igen és 1 nem szavazattal elfogadja, és a következő rendeletet alkotja:

**9/2015.(V.28.) önkormányzati rendelet**

Körmend város Önkormányzata Képviselő-testülete önkormányzati rendelete Körmend város Önkormányzata és intézményei 2015. évi költségvetéséről szóló 2/2015.(II.30.) önkormányzati rendelet módosításáról.

**7./ 2014. évi gyermekjóléti beszámoló**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Köszönti a Szociális Szolgáltató és Információs Központ képviseletében Dr. Boros Barna intézményvezetőt. Kérdezi, van-e valakinek kérdése, észrevétele az előterjesztéshez.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester észrevétel hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**51/2015.(V.27.) önkormányzati határozat**

Körmend Város Önkormányzatának Képviselő-testülete megismerte és elfogadja a Körmend Város Önkormányzata gyermekvédelmi és gyermekjóléti feladatainak 2014. évi ellátásáról szóló beszámolót.

**8./ Intézmények további működtetéséről döntéshozatal**

Előterjesztő: **Bebes István** polgármester és **Csák Tamás** Bizottsági elnök

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Önkormányzat már korábban kimondta, hogy felelősséget érez az intézmények iránt és magára vállalja azok működtetését. Jelezné, hogy erre központi támogatás nem érkezik. Nyilvánvaló, hogy ha az Önkormányzat úgy dönt, hogy nem kívánja tovább ezt a feladatot ellátni, akkor ezzel kapcsolatosan egy megállapodás mentén forrásokat kell átutalnia a működtető szervezethez. Az Önkormányzat a működtetést a Városgondnokságon keresztül végzi el. Nyilván vannak nehézségek és a későbbiekben is lesznek, amikor a működtetés során különböző feladatokat kell megvalósítani. Bízik abban, hogy a Városgondnokság a továbbiakban is ezt a feladatot ugyanilyen hatásfokkal tudja ellátni.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 12 igen szavazattal elfogadja, és a következő határozatot hozza:

**52/2015.(V.27.) önkormányzati határozat**

Körmend Város Önkormányzata Képviselő-testülete úgy dönt, hogy 2015. december 31-ét követően is működtetője kíván maradni a Körmendi Somogyi Béla Általános Iskolának, a Körmendi Kölcsey Utcai Általános Iskola és Alapfokú Művészeti Iskolának, az Olcsai-Kiss Zoltán Általános Iskolának és a Körmendi Kölcsey Ferenc Gimnáziumnak, és ennek megfelelően gondoskodik 2015. december 31-élt követően is az intézmények működtetési kiadásainak az önkormányzati költségvetésben történő biztosításáról.

Felelős: jegyző kiértesítésért

Határidő: jogszabály szerinti

**9./ Szennyvízközmű hozzájárulási díj megállapítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy megvalósult ez sikeres pályázati lehetőség Körmenden. Volt egy előkészítő szakasz, amikor a tervezésekre biztosítottak forrásokat, és volt egy végrehajtási szakasz. Úgy gondolja, hogy a kollégák nagyon sokat dolgoztak annak érdekében, hogy el tudott jutni addig az Önkormányzat, hogy ez a pályázat a befejezéshez közeledik. Elmondja, hogy még vannak utómunkálatok, de azok elvégzése már nem befolyásolja a pályázat lezárását. Vannak törekvések, amelyek a pályázat folytatását illetően felmerültek, néhány olyan nagyobb terület becsatolása, amely még szükséges ahhoz, hogy tovább lehessen bővíteni a szennyvízközmű hálózatot. A mostani döntés során, az előterjesztésben is jelezve lett, hogy a bekötési lehetőségek számát figyelembe véve ennek a hozzájárulásnak a mértéke körülbelül nettó 130.000 forint körül alakulhatott volna. Javaslatot tesz arra az előterjesztés, hogy lehessen egyösszegű fizetés, amely bizonyos kedvezménnyel valósul meg, és lehessen halasztott fizetési lehetőség. Elmondja, hogy arra is lehet lehetőséget biztosítani, hogy ne csak negyedéves fizetési lehetőség legyen, hanem havi fizetési lehetőséget is biztosítani szeretnének a lakosságnak.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását. Elmondja, hogy a részletfizetés nem vonz kamatot maga után, tehát ugyanazt az összeget kell befizetni részletekben.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 11 igen szavazattal és 1 tartózkodás mellett elfogadja, és a következő határozatot hozza:

**53/2015.(V.27.) önkormányzati határozat**

Körmend Város Önkormányzata a 2012-2014 között Alsóberki, Felsőberki és Horvátnádalja városrészeken létesített szennyvízhálózat beruházási költségeinek egy részét áthárítja a közmű kiépítéssel érintett ingatlanok tulajdonosaira.

A bekötésenkénti hozzájárulás összegét a Képviselő-testület 100.000.-Ft+ÁFA összegben határozza meg. A közművesítési hozzájárulás kivetésével az alábbi utcákban található ingatlanok érintettek:

**Alsóberkifalu**: Szent Imre herceg u., Tompa M.u., Babits M.u., Fazekas M.u., Váci M.u., Dankó P.u.vonatkozó szakasza.

**Felsőberkifalu**: Berki u., Pipacs u., Tilalmasi u., Űrhajós u.

**Horváthnádalja**: Malom u., Nádaljai u., Dobogó u., Liszt F.u., Akác u., Teleki u., Kodály Z.u., Németújvári u., Vasaljai u., Magyarnádaljai u., Vasút u., Negyvennyolcas u.

A közművesítési hozzájárulás megfizetésének módját a Képviselő-testület az alábbiak szerint állapítja meg:

1. Egyösszegű befizetés esetén a befizetésre kötelezett a közművesítési hozzájárulás bruttó összegéből 10% kedvezményben részesül. Egyösszegű befizetés esetén a befizetés határideje: a közművesítési hozzájárulás kivetéséről szóló jegyzői határozat jogerőre emelkedésének napjától számított 30. nap.
2. Amennyiben a befizetésre kötelezett részletfizetést kér, úgy a részlet az alábbiak szerint fizetendő meg:
3. az első részlet összege a közművesítési hozzájárulás bruttó összegének 30%-a, azaz 38.100 Ft. Az első részlet befizetési határideje: a közművesítési hozzájárulás kivetéséről szóló jegyzői határozat jogerőre emelkedésének napjától számított 30. nap.
4. A fennmaradó 88.900 Ft. összeget a befizetésre kötelezett a közművesítési hozzájárulás kivetésétől számított egy éven belül, a befizetésre kötelezett választása szerint havonta egyenlő részletekben (7409 Ft.) vagy negyedévente egyenlő részletekben (22.225 Ft.) köteles megfizetni. Amennyiben valamely részlet megfizetésével a befizetésre kötelezett 15 napot meghaladó késedelembe esik, a kivetett hozzájárulás egy összegben válik esedékessé.

A közművesítési hozzájárulást a közmű kiépítésével érintett ingatlanok tulajdonosai viselik tulajdoni hányadaik arányában.

Határidő: a közművesítési hozzájárulás kivetésére: 2015. július 15.

Felelős: jegyző

**10./ Döntés „a gyermekétkeztetés feltételeit javító fejlesztések támogatására” című pályázat benyújtásáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy lehetőség nyílik arra, hogy pályázati támogatást kapjon az Önkormányzat arra, hogy a BCM Óvoda konyhája megújuljon. Ez egy gyorsan érkezett lehetőség, amely gyors előkészítést is igényel. Elmondja, hogy 3.300.000 forint önerő biztosítása szükséges ahhoz, hogy a pályázatot el lehessen indítani. Kéri a Képviselő-testület támogatását.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 12 igen szavazattal elfogadja, és a következő határozatot hozza:

**54/2015.(V.27.) önkormányzati határozat**

Körmend Város Önkormányzat Képviselő-testülete

1. **a gyermekétkeztetés feltételeit javító fejlesztések támogatására című pályázat** benyújtását támogatja.
2. A pályázat benyújtására felhatalmazza a Polgármestert
3. a pályázathoz 3.300.000 Ft önerőt biztosít.

Felelős: Bebes István, polgármester

Határidő: azonnal

**11./ Az Európai Bizottság által kiírt Erasmus+ programban való partneri részvétel**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Jelzi, hogy két pályázatról van szó, az egyik egy olaszországi kezdeményezés, Cervia településről, a másik pedig Muraszombatról, mégis összefügg, mert Muraszombatnak is van kapcsolata az olasz településsel. Elmondja, hogy az Önkormányzatra eső támogatási összegek megvannak, egyrészt az olasz partner által benyújtandó pályázatnál 25.100 EUR, amihez 5020 Euro önerő szükséges, másrészt a Muraszombat által benyújtott pályázatnál 40.000 Euro, amelyből az önerő 8000 EUR. Elmondja, hogy ez a pályázat közös sportrendezvények megtartására irányul, amely tovább erősítheti az önkormányzati kötődéseket.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 12 igen szavazattal elfogadja, és a következő határozatot hozza:

**55/2015.(V.27.) önkormányzati határozat**

Körmend város Önkormányzata Képviselő-testülete

1. Az Európai Bizottság által kiírt Erasmus+ programra az olasz Cervia település által benyújtott pályázatban partnerként részt vesz
2. A projekt megvalósításához 5.020,- Eurot biztosít.

**56/2015.(V.27.) önkormányzati határozat**

Körmend város Önkormányzata Képviselő-testülete

1. Az Európai Bizottság által kiírt Erasmus+ programra a szlovén Muraszombat település által benyújtott pályázatban partnerként részt vesz.
2. A projekt megvalósításához 8.000,- Eurot biztosít.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Czvitkovics Gyula képviselő-testületi tag az interpellációra kapott választ elfogadja.

Geosics László képviselő-testületi tag az interpellációra kapott választ elfogadja.

Ferencz Gyula képviselő-testületi tag az interpellációra kapott választ elfogadja.

Csák Tamás képviselő-testületi tag az interpellációra kapott választ elfogadja.

Bán Miklós képviselő-testületi tag az interpellációra kapott választ elfogadja.

Auer Miklós képviselő-testületi tag a Rákóczi u. és a Mátyás király u. kereszteződéséről szóló interpellációs jelzése még nem oldódott meg. Valamint elmondja, hogy a Hunyadi úti árok betemetésével, beszántásával kapcsolatban nincs benne a válaszban, hogy a felelősöket kérdőre vonták-e.

**Interpellációk:**

**Tompa László képviselő-testületi tag** elmondja, hogy a Kauz réten lévő játszótéren a fa mászókák és csúszdák több darabja hiányzik, illetve a megmaradt darabokból 2-3 cm-es csavarok lógnak ki. Balesetveszélyes a játszótér, valamint eső esetén pár hétig nem lehet azt használni.

Elmondja a körmendi kórházzal kapcsolatban, hogy szeretné, ha jelezné polgármester úr a Markusovszky Kórház irányába, hogy vérvételnél kaotikus állapotok uralkodnak, ugyanis reggel 6 órától kisgyermekes anyukák, beteg és egészséges emberek összezárva, szinte balkáni körülmények között várják, hogy néhány óra alatt sorra kerüljenek. Kérné, hogy tegyenek lehetővé még egy vérvételi helység kialakítását.

Végül a Városi Sportcsarnok elnevezéséről szóló, a napirendről levett előterjesztéssel kapcsolatban szeretne pontosítást kérni. Kérdése, hogy ez a napirendi pont a Társadalmi és Ifjúsági Ügyek Bizottsága hatáskörébe került-e vagy vissza fog kerülni a későbbiekben a Testület elé. Kérdését azért is teszi fel, mert a Pro Körmend Egyesület közvélemény kutatást végzett és az adott válaszokból arra a következtetésre lehet jutni, hogy az aréna elnevezést többen túlzásnak érzik. Elmondja, hogy ezt a sportcsarnokot még a körmendi emberek építették meg társadalmi munka keretein belül, illetve téglajegyek vásárlásával, azzal a céllal, hogy a városnak legyen egy csapata, az iskolának pedig egy sportcsarnoka. Nem vitatja az Egis Zrt. munkáját és segítségének nagyságát a sportcsarnokkal kapcsolatban, mégis azt szeretné kérni, hogy ha ez a téma visszakerül a Testület elé, akkor a névválasztásba legyen bevonva a város lakossága is.

**Bebes István polgármester** elmondja, hogy a játszótérrel kapcsolatban a Városgondnoksággal kell konzultálni. Kórházzal kapcsolatban elmondja, hogy a problémát jelezni fogja igazgató úrnak. Sportcsarnokkal kapcsolatos felvetéshez hozzáfűzi, hogy nem fog visszakerülni a Testület elé. Úgy gondolja, hogy felelősséggel el kell gondolkodni azon, hogy a városban az EGIS gyár milyen szerepet tölt be.

**Auer Miklós képviselő-testületi tag** elmondja, hogy többen érdeklődtek arról, hogy a ládagyár területén mikor lesz változás.

Elkészült a 80-as és 86-os főút kereszteződése, ahova kitettek egy 110-es sebességkorlátozó táblát. Kérdése, hogy mikor kerülnek vissza a város által finanszírozott rovásírásos táblák.

**Ferencz Gyula képviselő-testületi tag** elmondja, hogy a 8-as főúton, a Deák Ferenc utcánál lévő gyalogátkelő helynél a közlekedési lámpa nagyon rosszul működik. Körülbelül négy, az autósforgalomnak adott piros után mutat a gyalogosoknak zöld jelzést. Előfordult az is, hogy az autósoknak és a gyalogosoknak egyszerre adott szabad jelzést.

Kérdése, hogy a Spar előtti parkoló terület mikor kerül végleges állapotba.

**Bebes István polgármester** elmondja, hogy a Spar parkoló területtel még van feladat, a nyomóvezeték cseréje van még hátra.

**Geosits László képviselő-testületi tag** elmondja, hogy a Hunyadi utca lakói jelezték, hogy a szépen karban tartott utcaképet rontja a kisegítő iskola előtti állapot. Ezen a területen nagyon magas a fű, ami rálóg a járdára, illetve az árokparton lévő kettő, illetve az udvaron lévő kettő fa nagy lombkoronája teljesen ráhajlik a járdára.

A Bartók lakótelepi játszótérrel kapcsolatban elmondja, hogy szeretné, ha kikerülnének a hinták, a játékok, illetve, ha megoldható, akkor a már meglévő egy csúszda mellé még egyet ki lehetne helyezni.

**Tóth Gábor képviselő-testületi tag** a Bástya utca forgalmi rendjének megváltoztatása kapcsán egy észrevételt tolmácsolna. Elmondja, hogy lekerült egy behajtani tilos tábla a Bástya utca Fő térhez közeli végénél. Az utca egyik végénél 30 perces időkorláttal teszi lehetővé a parkolást tábla, a másik oldalon pedig korlát nélkül lehet parkolni. Ebben az utcában vannak kocsi kihajtók is, ahonnan, ha az utca mindkét oldalán parkolnak járművek, akkor nagyon nehéz ki- és behajtani.

**Szabó Ferenc képviselő-testületi tag** első kérdése, hogy hivatalosan lehet-e tudni valamit arról, hogy a malommal történik valami.

Elmondja, hogy több bejelentés érkezett a városból, hogy megjelentek a rókák. Kérdése, hogy ezzel kapcsolatban lehet-e valamit tenni.

Végül a régi postánál kérne kaszálást, mert nagyon megnőtt a fű.

Bebes István polgármester a Képviselő-testület ülését 15 óra 50 perckor bezárja.

K. m. f.

 Bebes István dr. Stepics Anita

 polgármester jegyző